text: Elendig vinhøst
  07 oktober 2012 kl. 09.06
  Årets danske vinhøst bliver elendig. Det siger flere avlere til TV SYD. Druerne modner ikke ordentligt og udbyttet er lavt.
  Søndag høstede hobby-vinavler Poul Rasmussen fra Løjt Kirkeby druer fra sine 300 vinstokke - udbyttet er ringe og druerne er ikke modne, så der bliver ikke lavet rødvin i år, men i bedste fald rosé og mousserende vin.
  Også en af områdets erhvervsavlere imødeser en drårlig høst - muligvis kan det slet ikke betale sig at høste druerne.
  Vækstsæsonen har været meget problematisk for vinavlerne, som i forvejen ligger lige på den kilmatiske grænse for, hvor der kan dyrkes vin.
  Et koldt forår gav uensartet blomstring, og det betyder at klaserne består af både store og små druer, der varierer meget i modenhed.
  Den våde og kolde sommer - og ditto efterår - gør, at druerne mangler sol og dermed sukker til at kunne danne tilstrækkeligt med alkohol under gæringen.
  Resultatet bliver grønne og snerpende vine med masser af syre.
  